b'\n_START_ARTICLE_\nHenno Uus\n_START_PARAGRAPH_\nHenno Uus  (15. aprill 1931 V\xc3\xb5ru \xe2\x80\x93 10. jaanuar 2014 Connecticut) oli eesti p\xc3\xa4ritolu Ameerika \xc3\x9chendriikide s\xc3\xb5jav\xc3\xa4elane, major._NEWLINE_P\xc3\xa4rit s\xc3\xb5jav\xc3\xa4elaste perekonnast, ta isa Robert Uus teenis tollal nooremleitnandina V\xc3\xb5rus 8. \xc3\x9cksikus Jalav\xc3\xa4epataljonis, hiljem t\xc3\xb5usis s\xc3\xb5jav\xc3\xa4es kapteniks ja sai Saksa s\xc3\xb5jav\xc3\xa4es hauptsturmf\xc3\xbchreri auastme._NEWLINE_1934. aastal asus Uute pere Petserisse, kuna isa suunati sealsesse g\xc3\xbcmnaasiumi riigikaitse \xc3\xb5petajaks. Seet\xc3\xb5ttu \xc3\xb5ppis noor Uus oma esimesed 4 kooliaastat Petseri linna 2. algkoolis._NEWLINE_1944. aasta augustis lahkus Henno koos ema Lydiaga transpordilaeval RO 22 Saksamaale; isa j\xc3\xa4i Omakaitse P\xc3\xa4rnu lahingupataljoni \xc3\xbclema kolonelleitnant Elmar Saali adjutandina Eestisse rinnet pidama. J\xc3\xa4rgnevalt elati pikemaid aegu G\xc3\xb6ttingeni laagris, kus Uus \xc3\xb5ppis 2 aastat sealses Eesti algkoolis; ning Oldenburgi laagris, kus ta \xc3\xb5ppis 3 aastat Eesti g\xc3\xbcmnaasiumis._NEWLINE_1949. aasta novembris s\xc3\xb5itis Uus \xc3\xbcle ookeani USA-sse. \xc3\x95ppis j\xc3\xa4rgnevalt Wyomingi \xc3\xbclikoolis, kust sai bakalaureuse kraadi ja inseneri kutse; seej\xc3\xa4rel aga L\xc3\xb5una-California \xc3\xbclikoolis, mille l\xc3\xb5petas magistrina majanduse alal._NEWLINE_1955. aasta septembris tegi senine tsivilist Uus oma elus t\xc3\xa4isp\xc3\xb6\xc3\xb6rde astudes vabatahtlikuna USA lennuv\xc3\xa4kke. Uus \xc3\xb5petati v\xc3\xa4lja lendur-vaatlejaks ja navigaatoriks ning \xc3\xbclendati 1956. aasta detsembris nooremleitnandiks. P\xc3\xa4rast v\xc3\xa4lja\xc3\xb5pet teenis Uus transpordi\xc3\xbcksuses, kus lendas 4-mootorilisel transpordilennukil Douglas C-124C Globemaster II._NEWLINE_1961. aastal anti Uuele radari- ja \xc3\xb5hut\xc3\xb5rje alast koolitust ning 1962. aastast teenis ta Bostoni \xc3\xb5hut\xc3\xb5rjesektoris._NEWLINE_1964. aastal koolitati Uus v\xc3\xa4lja kontinentidevaheliste rakettide Minuteman III asjatundjaks ning ta teenistuskohaks sai Warren Strategic Missle Wing Wyomingi osariigis. Warreni raketiv\xc3\xa4eosal oli 200 raketti \xc3\xbcle kogu osariigi maa-alustes \xc5\xa1ahtides, neist 10 oli Uusi ja ta paarimehe vastutusel. Uusi ametinimetus oli tollal missle combat crew commander (rakettide lahingumeeskonna \xc3\xbclem) ja selle ameti peal \xc3\xbclendati ta 1966. aastal majoriks._NEWLINE_1970. aastal saadeti major Uus Vietnami s\xc3\xb5tta, kus ta lendas kahemootorilisel elektroonilise luure lennukil Douglas EC-47Q Dakota, baseerudes Pleiku ja Da Nangi lennuv\xc3\xa4ljadel._NEWLINE_1971. aastal kutsuti Uus tagasi USAsse, kust temast sai Space and Missile Systems Organisation\xe2\x80\x99i (Kosmose- ja Raketis\xc3\xbcsteemide Ettev\xc3\xb5te) insener Nortoni \xc3\xb5huj\xc3\xb5udude baasis Californias. Uue \xc3\xbclesanne oli seal Minuteman-rakettide kolme astme omavahelise sobivuse kontroll ja rakettide laialijagamine baasidesse._NEWLINE_Aastast 1974 lendas Uus navigaatorina neljamootorilisel tanklennukil Boeing KC-135 R Stratotanker, baseerudes Griffissi lennuv\xc3\xa4ebaasis New Yorgi osariigis. 1977. aasta jaanuaris aga l\xc3\xa4ks tollal 45-aastane Uus erru. 21-aastaselt s\xc3\xb5jameheteelt kogunes ta rinnale hulk au- ja m\xc3\xa4lestusm\xc3\xa4rke, millistest ta v\xc3\xa4\xc3\xa4rtuslikemaks peab Distinguished Flying Crossi (v\xc3\xb5iks t\xc3\xb5lkida kui Lennuv\xc3\xa4e Teeneterist), kolme Air Medal\xe2\x80\x99it ja Presidential Unit Citation\xe2\x80\x99i. 2001. aastal lisandus neile militaarautasudele ka kodumaine Valget\xc3\xa4he IV klassi teenetem\xc3\xa4rk._NEWLINE_Eestlastest s\xc3\xb5jav\xc3\xa4elendurite hulgas on Uue 6500 lennutundi kindlasti k\xc3\xb5va s\xc3\xb5na; olgu \xc3\xb6eldud, et otseseid lahingutunde oli talle kogunenud 600 tundi._NEWLINE_S\xc3\xb5jamehetee k\xc3\xb5rval oli Uue teine kutsumus l\xc3\xa4bi aastak\xc3\xbcmnete olnud aktiivne tegevus Eesti organisatsioonides. Ta kuulus Eesti V\xc3\xb5itlejate \xc3\x9chingusse Connecticutis, milles 1977. aastast kuni surmani oli aseesimees, Eesti Ohvitseride Kogus USAs oli ta 2000. aastast esimees; \xc3\x9clemaailmses Eesti Keskn\xc3\xb5ukogus oli ta aseesimees ja Eesti Vabadusv\xc3\xb5itlejate Keskuses juhatuse liige.'